text: U20-landshold glæder sig til slutrunde på hjemmebane
  25 juli 2016 kl. 19.03
  Landsholdet får hjemmebane på Vamdrup og Kolding under U20-EM, og landsholdet glæder sig til slutrunden. 
  Der bliver masser af god håndbold i Kolding og Vamdrup de næste to uger. Her samles Europas bedste U20-herrehåndboldhold til europamesterskaberne. Det danske landshold glæder sig dog formentlig lidt mere end de andre nationer, da danskerne spiller på hjemmebane.
  - Vi glæder os først og fremmest til at komme i gang på hjemmebane, og så er forventningerne altid store, når man går ind til en turnering. Der håber vi jo på det bedste, sagde U20-landstræner Morten Henriksen til den første træning i Sydbank Arena i Kolding.
  Danmark spiller første kamp ved slutrunden torsdag aften klokken 20, hvor modstanderen er Holland.
  